Document ID: 32011D0544

KOMISIJAS ĪSTENOŠANAS LĒMUMS
(2011. gada 16. septembris),
ar ko nosaka kopīgu fiskālo marķieri gāzeļļām un petrolejai
(izziņots ar dokumenta numuru C(2011) 6422)
(2011/544/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1995. gada 27. novembra Direktīvu 95/60/EK par vieglās dīzeļdegvielas un petrolejas fiskālu marķēšanu (1) un jo īpaši tās 2. panta 2. punktu,
tā kā:
(1)
Lai iekšējais tirgus darbotos pareizi un jo sevišķi lai novērstu izvairīšanos no nodokļiem, Direktīvā 95/60/EK ir noteikta kopīga marķēšanas sistēma, lai identificētu [vieglo dīzeļdegvielu] gāzeļļu, uz kuru attiecas KN kods 2710 00 69, un petroleju, uz kuru attiecas KN kods 2710 00 55, kas ir nodotas patēriņam un ir atbrīvotas no akcīzes nodokļa, vai uz kurām attiecas pazemināta akcīzes nodokļa likme. Lai ņemtu vērā sēra saturu gāzeļļām, no 2002. gada pirmais kods ir sadalīts KN kodos 2710 19 41, 2710 19 45 un 2710 19 49, un otrais kods ir pārveidots par KN kodu 2710 19 25.
(2)
Ar Komisijas 2006. gada 22. jūnija Lēmumu 2006/428/EK, ar ko nosaka kopīgu fiskālu marķējumu gāzeļļām un petrolejai (2), produkts, kas identificēts ar zinātnisko nosaukumu N-etil-N-[2-(1-izobutoksietoksi)etil]-4-(fenilazo)anilīns (Solvent Yellow 124), tika noteikts kā Direktīvā 95/60/EK paredzētais kopīgais fiskālais marķieris gāzeļļām un petrolejai, uz kuru nav attiecināta nodokļa pamatlikme, kas jāpiemēro tādiem energoproduktiem, kurus izmanto par reaktīvo dzinēju degvielu.
(3)
Lēmuma 2006/428/EK 2. pants paredz, ka vēlākais līdz 2011. gada 31. decembrim Lēmums 2006/428/EK ir jāpārskata, ņemot vērā marķēšanas sistēmu tehnisko attīstību un nepieciešamību apkarot to minerāleļļu negodīgu izmantošanu, kurām netiek piemērots akcīzes nodoklis vai uz kurām attiecas pazemināta akcīzes nodokļa likme.
(4)
Pārskatīšanas procesā notika apspriedes ar dalībvalstīm. Dalībvalstis kopumā ir apmierinātas, ka attiecībā uz Solvent Yellow 124 ir sasniegti mērķi apkarot to minerāleļļu negodīgu izmantošanu, kurām netiek piemērots akcīzes nodoklis vai uz kurām attiecas pazemināta akcīzes nodokļa likme.
(5)
Nav ziņots par problēmām saistībā ar ietekmi uz vidi un veselību, izmantojot Solvent Yellow 124.
(6)
Līdz šim nav uzrādīts vai ar attiecīgiem zinātnes atzinumiem pamatots alternatīvs produkts, ar kuru varētu aizstāt Solvent Yellow 124 atbilstoši visiem kritērijiem, saskaņā ar kuriem Solvent Yellow 124 tika izvēlēts kā kopīgs fiskālais marķieris.
(7)
Solvent Yellow 124 arī turpmāk jāizmanto kā kopīgais fiskālais marķieris Direktīvas 95/60/EK nozīmē, uz kuru attiecas direktīvā minētie nosacījumi.
(8)
Šis lēmums neatbrīvo nevienu uzņēmumu no tā pienākumiem atbilstoši Līguma 102. pantam.
(9)
Nosakot termiņus lēmuma pārskatīšanai, ir jāņem vērā iespējas, ko piedāvā zinātnes attīstība.
(10)
Tomēr lēmums jāpārskata jebkurā laikā pirms šī termiņa, ja konstatē, ka Solvent Yellow 124 ir pamatā nodokļu nemaksāšanas pieaugumam vai rada papildu kaitējumu veselībai vai videi.
(11)
Skaidrības un pārredzamības labad Lēmums 2006/428/EK ir jāaizstāj.
(12)
Šajā lēmumā noteiktie pasākumi ir saskaņā ar Akcīzes nodokļa komitejas atzinumu,
IR PIEŅĒMUSI ŠO LĒMUMU.
1. pants
Direktīvā 95/60/EK noteiktais kopīgais fiskālais marķieris gāzeļļām, uz kurām attiecas KN kodi 2710 19 41, 2710 19 45 un 2710 19 49, kā arī petrolejas, uz kuru attiecas KN kods 2710 19 25, marķēšanai ir Solvent Yellow 124, kā noteikts šā lēmuma pielikumā.
Dalībvalstis nosaka marķiera koncentrāciju no 6 līdz 9 mg uz litru minerāleļļas.
2. pants
Šo lēmumu pārskata vēlākais līdz 2016. gada 31. decembrim, ņemot vērā marķēšanas sistēmu tehnisko attīstību un nepieciešamību apkarot to energoproduktu negodīgu izmantošanu, kurām netiek piemērots akcīzes nodoklis vai uz kurām attiecas pazemināta akcīzes nodokļa likme.
Ja tiek konstatēts Solvent Yellow 124 izraisīts nodokļu nemaksāšanas pieaugums vai papildu veselības vai vides kaitējums, lēmums jāpārskata agrāk.
3. pants
Atceļ Lēmumu 2006/428/EK.
4. pants
Šis lēmums ir adresēts dalībvalstīm.
Briselē, 2011. gada 16. septembrī

Labels: 7
2
11
14